Olih: I Putu Supartika
Ngiring
mangkin sareng-sareng mapuisi. Krana sangkaning puisi i raga liang, sangkaning
puisi i raga makedékan, lan sangkaning puisi taler i raga masawitra leket.
Puisi taler ngawinang urip i raga tenang, ngicalang strés, lan puisi prasida kanggén jalaran ngicalang sebet.
Mawit
saking ngeripta puisi i raga prasida ngawetuang isin idep i ragane. Napiké
sedih, bagia, tresna, miwah rasa jengah. Ri kala ngarepin masalah, sampunang
banget anggéna pikobet, ngiring ubadin lan arepin masalah punika antuk puisi.
Ambil kertas akebésan, pulpén utawi pénsil, raris kawitin ngripta puisi, medalang
sekancan pikobet sané wénten ring déwéké. Sampunang kimud. Yén sampun sekadi
punika, jeg pasti pikobet sané wénten ring déwéké pacang ilang, kenehé sané
baat pacang kerasanin ying. Ketimbang i raga ngenehang sekancan pikobet punika,
panadosne nénten ja pacang becik, indiké punika pacang ngawetuang pinyungkan-pinyungkan
sekadi stréss lan manados struk. Becikan medalang pikobet punika
ring kertas lan dadosang puisi.
Ri
kala sepi kerasa ngutgut déwéké, ngiring ubadin antuk puisi. Dadosang puisi
punika pinaka sawitra ri kala nyalanin sepi. Sampunang baanga sepi punika
kantos ngalahang déwék i raga. Krana ulian puisi i raga sida ngubain sepi.
Kénten
taler ri kala nedeng ngerasayang tresna, méweh pacang i raga nelatarang
sapunapi rasa tresna punika. Tuah puisi sané sida ngewakilin rasa tresna
punika. Ulian rasa tresna, pacang ngamedalang sekancan kruna-kruna sané becik
lan luwih, sané méweh karuruh ring anak sané nénten ngerasayang tresna.
Kruna-kruna punika jalan susun mangda manados puisi, pastika puisi sané
kakaryanin pacang becik.
Sejabaning
anggén ngubadin rasa sebet lan jengah, nimpalin rasa liang lan sepi, puisi punika
taler pinaka jalaran sané kaanggén ngalestariang basa lan budaya. Puisi
kasengguh pinaka jalaran ngalestariang basa, krana puisi punika kawangun olih
kruna-kruna, lan kruna-kruna punika wantah basa sané kaanggén pinaka alat
komunikasi ring kauripané sarahina-rahina. Ulian ngeripta puisi nénten ja
kerasa i raga sampun sareng-sareng ngalestariang basa. Punika taler puisi kasengguh
pinaka jalaran anggén ngalestariang budaya, krana akéhan puisi punika embas
saking budaya sang sané ngawi. Ri kala ngripta puisi punika pastika kadasarin
antuk budaya sang sané ngawi, punika sané ngawinang puisi pinaka jalaran anggén
ngalestariang budaya.
Ring
sang sané wau utawi kantun melajah ngeripta puisi, sampunang merasa kimud, napi
malih lek-lekan. Rarisang kembangang idé-idé sané anyar ri kala ngripta puisi.
Puisi sané kakawi punika nénten ja selaminé harus nganggén basa sané madaging
majas, yadiastun basannyané saderhana, nanging durung ja menjamin daging
puisiné punika saderhana. Bisa-bisa puisi sané saderhana punika madaging makna
utawi tetujon sané lebih.
Krana
akéh pisan kawigunan puisi punika, ngiring ngawit mangkin i raga sareng-sareng
makarya puisi. Yadiastun puisi sané kakaryanin punika wantah iseng-isengan,
nanging saking iseng-isengan punika pacang ngawetuang pikenoh sané akéh. Nénten
ja ngawetuang pikenoh sané mabuat ring sang pengawi kémanten, nanging taler
ngawetuang pikenoh ring anak lianan.
Singaraja,
Oktober 2014
ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ltz_Latn